টেকনাফে অপহৃত কিশোর উদ্ধার

আব্দুস সালাম টেকনাফ:

টেকনাফের নতুন পল্লানপাড়ায় অভিযান চালিয়ে অপহৃত এক কিশোরকে উদ্ধার করেছে র‌্যাব-১৫ এর সদস্যরা।

উদ্ধারকৃত কিশোর হলেন- টেকনাফ উপজেলার সাবরাং ইউনিয়নের ৬নং নোয়াপাড়া এলাকার মোহাম্মদ ইসলামের ছেলে মোহাম্মদ একরাম (১৭)।

কক্সবাজার র‌্যাব-১৫ এর অতিরিক্ত পুলিশ সুপার ও সিনিয়র সহকারী পরিচালক (ল’ এন্ড মিডিয়া) মোঃ আবু সালাম চৌধুরী গণমাধ্যমকে এসব তথ্য নিশ্চিত করেন।

তিনি জানান, এরই ধারাবাহিকতায় র‌্যাব-১৫, কক্সবাজার এর আভিযানিক দল জানতে পারে, গত ১১ সেপ্টেম্বর দুপুর অনুমান ২ টার দিকে ভিকটিম মোহাম্মদ একরাম (১৭) টেকনাফ পাইলট স্কুল মাঠে ফুটবল খেলা দেখার কথা বলে বাসা থেকে বের হয়ে নিখোঁজ রয়েছে। ভিকটিমের পরিবার সম্ভাব্য সকল স্থানে খোঁজাখুঁজি করেও তার কোন সন্ধান পায়নি বিধায় ভিকটিমের বাবা টেকনাফ মডেল থানায় একটি নিখোঁজ জিডি করেন, যার জিডি নং ৬৪৩ তাং ১২/৯/২০২৩। একই দিন বিকেলে অজ্ঞাত অপহরণকারী ভিকটিমের পরিবারের নাম্বারে ফোন করে ৫ লক্ষ টাকা মুক্তিপণ দাবি করে। বিষয়টি অবহিত হওয়ার পর থেকে ভিকটিমকে উদ্ধারের লক্ষ্যে তৎপরতা বৃদ্ধি করে র‌্যাব-১৫। একপর্যায়ে র‌্যাব-১৫, সিপিসি-১ টেকনাফ ক্যাম্পের আভিযানিক দল ভিকটিম ও অপহরণকারীরা সদর ইউনিয়নের নতুন পল্লানপাড়া এলাকায় অবস্থান করছে মর্মে জানতে পারে।

বৃহস্পতিবার (১৪ সেপ্টেম্বর) রাতে উক্ত তথ্যের ভিত্তিতে বর্ণিত স্থানে অভিযান পরিচালনা করে অপহৃত ভিকটিমকে উদ্ধার করতে সক্ষম হয়।

তিনি আরো জানান, উদ্ধারকৃত ভিকটিমকে তার পরিবারের নিকট হস্তান্তর করা হয়েছে।